1. ปัจจัยความเสี่ยง

บริษัท สุรพลฟู้ดส์ จำกัด (มหาชน)
ได้ตระหนักถึงความเสี่ยงที่อาจส่งผลกระทบทางลบทั้งทางตรงและทางอ้อมต่อการดำเนินธุรกิจ ดังนั้น
บริษัทจึงกำหนดแนวทางดำเนินการเพื่อป้องกันความเสี่ยงที่อาจเกิดขึ้น ดังนี้

1. ความเสี่ยงจากอัตราแลกเปลี่ยน

เนื่องจากบริษัทมีรายได้หลักมาจากการส่งออกจึงไม่สามารถหลีกเลี่ยงความผันผวนของอัตราแลกเปลี่ยนได้
ความผันผวนของอัตราแลกเปลี่ยนจะส่งผลกระทบต่อผลประกอบการของบริษัทในด้านการวางแผนการจัดซื้อ
การควบคุมต้นทุนการผลิต และการกำหนดราคาขายของสินค้า

การบริหารความเสี่ยงของบริษัท

บริษัทตระหนักดีถึงความผันผวนของอัตราแลกเปลี่ยนที่จะเกิดขึ้น
โดยเฉพาะอย่างยิ่งภายใต้ภาวะถดถอยทางเศรษฐกิจทั่วโลก
และกระแสการไหลเข้าออกของเงินทุนระหว่างประเทศ
บริษัทจึงได้ติดตามความเคลื่อนไหวของการเปลี่ยนแปลงอัตราแลกเปลี่ยนอย่างใกล้ชิด
และมีนโยบายชัดเจนในการดูแลและป้องกันความเสี่ยงอย่างเหมาะสมในแต่ละช่วงเวลา
โดยทำสัญญาซื้อขายเงินตราต่างประเทศล่วงหน้า (Forward)
และการจับคู่ของการได้มาและใช้ไปในสกุลเงินตราต่างประเทศ (Direct Hedge) นอกจากนี้
บริษัทได้เลือกใช้สกุลเงินที่เหมาะสมในการกำหนดราคาขายสินค้าให้กับลูกค้าแต่ละกลุ่ม
แต่ละประเทศ อย่างไรก็ตาม บริษัทไม่มีนโยบายการเก็งกำไรจากอัตราแลกเปลี่ยน

  2. ความเสี่ยงจากเทคโนโลยีสารสนเทศ

ปัจจุบัน บริษัทได้นำระบบการวางแผนการใช้ข้อมูลเทคโนโลยีสารสนเทศ (ERP)
มาใช้ในการบริหารจัดการและวางแผน เพื่อให้เกิดประสิทธิภาพ ประสิทธิผลสูงสุด อย่างไรก็ตาม
บริษัทยังคงให้ความสำคัญกับความปลอดภัยและการเก็บรักษาความลับของข้อมูล
และการนำข้อมูลไปใช้จนก่อให้เกิดผลเสียหายทางธุรกิจ

การบริหารความเสี่ยงของบริษัท

บริษัทจัดให้มีการดำเนินการตามแนวทางของ IT Governance เช่น
การควบคุมการเข้าถึงห้องอุปกรณ์ระบบสารสนเทศ
การกำหนดสิทธิการใช้โปรแกรมและอุปกรณ์ให้เหมาะสมกับหน้าที่ความรับผิดชอบ
รวมถึงการกำหนดแผนรองรับเหตุฉุกเฉิน (Disaster Recovery Plan: DRP)
และการเก็บสำรองข้อมูล เพื่อช่วยให้ธุรกิจสามารถดำเนินไปได้อย่างต่อเนื่อง

  3. ความเสี่ยงจากงานโครงการ

ปัจจุบันบริษัทมีการขยายและปรับปรุงสายการผลิตเพื่อรองรับการเติบโต
เพิ่มโอกาสและขีดความสามารถของธุรกิจอย่างยั่งยืน จึงมีการปรับปรุงพื้นที่ในโรงงาน
และลงทุนในเครื่องจักรต่างๆ
ซึ่งบริษัทได้มีการประเมินความเสี่ยงที่อาจส่งผลกระทบต่อการดำเนินธุรกิจในระยะยาว
เพื่อรักษาผลประโยชน์สูงสุดต่อผู้ถือหุ้นและผู้มีส่วนได้เสีย

การบริหารความเสี่ยงของบริษัท

บริษัทมีแผนจัดการให้การบริหารงานโครงการมีประสิทธิภาพ ประสิทธิผล
โดยกำหนดให้มีการศึกษาความเป็นไปได้ และพิจารณาความคุ้มค่าของงานโครงการก่อนการลงทุน
โดยจะมีการติดตามความคืบหน้าในการดำเนินการแต่ละระยะ
และเตรียมความพร้อมเพื่อรองรับการเปลี่ยนแปลงหากเกิดเหตุการณ์ที่ไม่เป็นไปตามที่คาดการณ์ไว้

  4. ความเสี่ยงจากการดำเนินการตามข้อกำหนดทางการค้าใหม่ๆ

การดำเนินธุรกิจในปัจจุบันจะต้องให้ความสำคัญกับการปฏิบัติตามกฎระเบียบ ข้อบังคับ
ที่กำหนดขึ้นมาใหม่อย่างต่อเนื่อง ส่งผลกระทบต่อกระบวนการบริหารจัดการ
และการดำเนินธุรกิจโดยตรง ดังนั้น บริษัทจึงต้องมีการติดตามการเปลี่ยนแปลงกฎระเบียบ ข้อบังคับ
ให้เป็นปัจจุบันอยู่เสมอ เพื่อลดความเสี่ยงต่อการกระทำผิดหรือละเมิดโดยมิได้เจตนา

การบริหารความเสี่ยงของบริษัท

บริษัทได้แต่งตั้งคณะทำงานเพื่อศึกษาและติดตามกฎระเบียบ ข้อบังคับ แต่ละด้าน
และจัดให้มีการสื่อสารสาระและ ผลกระทบของกฎระเบียบ ข้อบังคับ
ต่อการดำเนินธุรกิจให้ผู้ที่เกี่ยวข้องทราบ
เพื่อปรับปรุงหรือเตรียมความพร้อมในการปฏิบัติตามให้สอดคล้องกับกฎระเบียบ ข้อบังคับต่างๆ
รวมทั้งมีการสุ่มตรวจติดตามการปฏิบัติตามกฎระเบียบ ข้อบังคับ อย่างสม่ำเสมอ

  5. ความเสี่ยงจากการระบาดของโรคไข้หวัดใหญ่ สายพันธุ์ใหม่ 2009

โรคไข้หวัดใหญ่ สายพันธุ์ใหม่ 2009 หากเกิดการแพร่ระบาดภายในบริษัท
นอกจากจะทำให้เกิดปัญหาขาดแคลนแรงงาน
ซึ่งจะส่งผลต่อการผลิตตามคำสั่งซื้อของลูกค้าได้ไม่ทันตามกำหนดแล้ว
ยังจะมีผลทางจิตวิทยาต่อความเชื่อมั่นของลูกค้า
รวมทั้งมีผลต่อชื่อเสียงของบริษัทในฐานะผู้ผลิตอาหารที่มีความน่าเชื่อถือในเรื่องคุณภาพสินค้า

การบริหารความเสี่ยงของบริษัท

บริษัทกำหนดให้มีการเฝ้าระวัง และคัดกรองบุคคลต้องสงสัยมิให้เข้าในบริษัทและไลน์ผลิต
เพื่อป้องกันการแพร่ระบาดภายในบริษัท นอกจากนี้ยังให้ความรู้กับพนักงานทุกคน
เกี่ยวกับวิธีปฏิบัติตนที่ถูกสุขลักษณะ อนามัย และการป้องกันมิให้ติดเชื้อจากบุคคลอื่น